Video en foto's: Haelstorm rig groot skade by Sun City aan | Maroela Media
Uitgebreide skade is aan geboue en voertuie by die gewilde Sun City-oord aangerig nadat 'n verwoestende haelstorm die Pilanesberg en omgewing in Noordwes getref het.
Foto's en video's wat op sosiale media gedeel is, wys onder meer hoe die ontspanningsareas rondom die oord se swembaddens deur 'n haelkombers bedek is, hoe water en haelkorrels by 'n hoteldeur instroom en hoe gedeeltes van die plafon van een van die geboue ineenstort.
Die oord het in 'n verklaring gesê die haelstorm het Saterdag omstreeks 16:30 gewoed. "Ons kan bevestig dat die Sun City-oord geraak is deur die storm en dat gevolglike kitsoorstromings aansienlike skade aan hotelkamers, asook die Sun Central- gesins-en-vermaakarea aangerig het," lui die verklaring.
Volgens die oord is dagbesoekers na veiligheid gebring en in busse uit die erg beskadigde gebiede verwyder.
"Die oord se nooddienste is op die toneel om die omvang van die skade te bepaal. Gebeurlikheidsplanne is ingestel om die opruimingswerk in die beskadigde hotelkamers en openbare areas te behartig."
Die oord het gesê gaste wie se verblyf deur die storm geraak is en wat wel in 'n posisie was om huis toe te keer, is gevra om dit te doen.
Die oord het laat gisteraand op sy Facebook-blad gewaarsku dat die Soho- sowel as die Cabanas-hotel geen kamers meer beskikbaar het nie weens die storm. Gaste wat kamers in dié hotelle bespreek het en binnekort by die oord moet arriveer, is gevra om 014 557 5110/1580 te skakel.
Verskeie sosialemediagebruikers het hul teleurstelling uitgespreek omdat hul vakansieplanne in die wiele gery is en verskeie mense wou dadelik weet of en wanneer hul besprekingsgeld terugbetaal sal word.
'n Video van die toneel by die oord verskyn onderaan die foto's.
Heavy rainfall and hail at Sun City in South Africa, lead to flooding at the Sun City Resort this afternoon (15 December 2018).Source: Riandi Lindford
Posted by Geologica – Day By Day on Saturday, December 15, 2018
In die nuus Noordwes Sun City
Genade tog! Pleks van dankbaar wees vir d reen en minimale skade mor d mensdom oor hul plesier wat nou daarmee heen is? Sun City sit nie brood op jou tafel wel d boere wat die reen dringend nodig het!
Waaroor sal d mensdom nog mor??? Pleks van dankbaarheid oor d reen kla hul oor hul plesier wat verlore is…
Waar, maar dis duur om daar te bly. Eks seker daarvan, julle sou van die eerstes gewees het om te wil weet of jy jou R10 000.00 plus gaan terug kry of nie. Of kan julle bekostig om soveel geld te verloor?
Ek werk vir die afgelope 23 jaar buite….en ons kry niks meer "gematig" nie? As dit nie storms is nie, is dit droogte….Die Mens"dom" het voorwaar hierdie planeet verwoes….
Dit is vreeslik ja… maar wat vir my uitstaan dit dat almal net aangaan oor Sun City maar nie 1 woord word gesê of gevra oor die mense in die omliggende nedersettings (wat reeds minder as niks het) en of hulle okay is nie??!!